SA weer op vlak 2Pres. Cyril Ramaphosa (Foto: The Presidency/Twitter) Pres. Cyril Ramaphosa het Sondagaand aangekondig dat Suid-Afrika Maandag vanaf ’n aangepaste vlak 1 van die afsonderingstydperk na ’n strenger vlak 2 van die afsonderingstydperk skuif. Die besluit is geneem in die lig van ’n beduidende toename in nuwe Covid-19-gevalle die afgelope vier weke. Van die ingrypendste maatreëls sluit in: Pasiënte wat positief vir Covid-19 toets, word steeds verplig om tien dae vanaf hul eerste simptome te isoleer. Diegene wat in kontak gekom het met ’n persoon wat positief getoets het, word ook verplig om tien dae vanaf blootstelling te isoleer. Toename in gevalle Argieffoto bloot ter illustrasie. (Foto: Unsplash) Ramaphosa het vanaand gesê die Vrystaat, die Noord-Kaap, Noordwes en Gauteng beleef reeds hul derde vlaag Covid-19-gevalle terwyl dit “net ’n kwessie van tyd is” voordat die hele land die derde virusgolf sal beleef gaan. ’n Gemiddeld van 3 745 daaglikse nuwe gevalle is die afgelope week aangemeld. Dit dui op ’n toename van 31% vergeleke met die vorige week en ’n toename van 66% teenoor die week voor dit. Die aantal positiewe Covid-19-toetse het intussen die afgelope maand verdubbel van 4% tot meer as 11%. ’n Koers bo 5% is volgens kenners kommerwekkend. ’n Toename in hospitalisasies weens Covid-19 is ook in al die provinsies aangemeld. Die president het gesê dit is veral nou belangrik om die verspreiding van Covid-19 te vertraag om soveel moontlik mense te laat inent voordat die derde virusgolf sy hoogtepunt bereik. Inentings (Foto ter illustrasie: Diana Polekhina/Unsplash) Volgens Ramaphosa is meer as 67% van die land se openbare gesondheidswerkers met Johnson & Johnson se entstof ingeënt. Meer as 480 000 mense het die afgelope twee weke ook die eerste dosis van Pfizer se entstof teen Covid-19 ontvang. Hulle sal hul tweede dosis 42 dae ná hul eerste moet ontvang. In totaal het meer as 960 000 mense in Suid-Afrika reeds een entstofdosis ontvang. Die president het verder gesê meer as ’n miljoen van die land se mees kwesbare burgers sal binne die volgende paar dae teen Covid-19 ingeënt wees. Dít terwyl meer as 3 miljoen Suid-Afrikaners reeds geregistreer het om die entstof te ontvang. Daar is tans meer as 400 inentingspersele reg oor die land en die regering het reeds genoeg dosisse vir sowat 40 miljoen burgers bekom. Ongeveer 1,3 miljoen Pfizer-dosisse is reeds na inentingspersele versprei en byna 500 000 is toegedien. Die volgende 636 000 dosisse kom vanaand in Suid-Afrika aan waarna dieselfde hoeveelheid weekliks tot einde Junie die land sal binnekom. Die land sal op daardie tydstip reeds 2,5 miljoen dosisse ontvang het.